મધ્ય પ્રદેશમાં પણ સાધુઓની બોલબાલા શરૂ થઈ છે. કોંગ્રેસના ભૂતપૂર્વ મુખ્યમંત્રી દિગ્વિજયસિંહ પોલિટિક્સમાંથી ‘બ્રેક’ લઈને નર્મદા પરિક્રમા પૂરી કરી રહ્યા છે. ભાજપના મુખ્યમંત્રી શિવરાજ ચૌહાણે પણ આવી યાત્રા કરીને એક જ દિવસમાં છ કરોડ છોડ રોપવામાં આવ્યા હોવાનો દાવો કર્યો હતો. ગિનેસ રેકર્ડમાં આવવા માટે આવો દાવો કરીને મુખ્યમંત્રી મુંઝાયા છે! નર્મદાના કિનારા ઉપર – અમરકંટક સુધી જે પ્રખ્યાત આશ્રમો છે ત્યાંના સાધુ-બાબાઓએ ધમકી આપી હતી કે અમે ‘નર્મદા ઘોટાલા’ની જાણ જનતાને કરીશું! એક કરોડ છોડ રોપાયા છે અને છ કરોડનો દાવો કેમ કર્યો?! મુખ્યમંત્રીએ દિગ્વિજયસિંહ સામે આ સાધુઓને ગોઠવ્યા છે! પાંચ મોટા બાબાઓને રાજ્યકક્ષાના મંત્રીઓના દરજ્જા આપ્યા છે. વાહનો – માનમરતબા! આ ‘બાબા’ઓમાં હાથમાં માળાને બદલે લેપટોપ લઈને ફરતા કોમ્પ્યુટર બાબા પણ છે. પોતાના અંગત માલિકીના હેલિકોપ્ટરના ઉતરાણ માટે હેલિપેડ – જગ્યા માગનારા બાબા પણ છે!